РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/83-14

24. мај 2014. године

Б е о г р а д

 З А П И С Н И К

 ТРЕЋЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 23. МАЈА 2014. ГОДИНЕ

Седница је почела у 12,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Зоран Антић, Милан Ковачевић, Миодраг Николић, Жарко Богатиновић, Милија Милетић, Горан Ћирић, Јован Марковић, Милан Кораћ, Велимир Станојевић, Душан Петровић, Арпад Фремонд, Сабина Даздаревић као и Владан Милошевић и Драган Јовановић, заменици чланова Одбора.

Седници нису присуствовали чланови Одбора: Саша Максимовић и Верољуб Матић.

Већином гласова усвојен је следећи

 Дневни ред:

1. Доношење одлуке о образовању Пододбора за праћење санације штете услед поплава које су погодиле села, пољопривреду, шумарство и водопривреду;
2. Информација о образовању Радне групе за разматрање представки и иницијатива;
3. Разно.

Прва тачка дневног реда - **Доношење одлуке о образовању Пододбора за праћење санације штете услед поплава које су погодиле села, пољопривреду, шумарство и водопривреду**

Чланови Одбора донели су Одлуку о образовању Пододбора за праћење санације штете услед поплава које су погодиле села, пољопривреду, шумарство и водопривреду. За чланове Пододбора изабрани су: Милан Ковачевић, председник, Милија Милетић, заменик, Велимир Станојевић, члан, Душан Петровић, члан, Миодраг Николић, члан.

У дискусији су учествовали народни посланици Маријан Ристичевић, Јасмина Обрадовић, Горан Ћирић и Милија Милетић.

Друга тачка дневног реда **- Информација о образовању Радне групе за разматрање представки и иницијатива**

Одбор за пољопривреду, шумарство и водопривреду је такође донео Одлуку о образовању Радне групе за разматрање представки и иницијатива коју ће сачињавати следећи чланови Одбора: Миодраг Николић, председник, Јасмина Обрадовић, заменик, Велимир Станојевић, члан, Арпад Фремонд, члан, Горан Ћирић, члан.

Трећа тачка дневног реда - **Разно**

 Под тачком разно, председник Одбора је упознао чланове Одбора са писмом Ветеринарске коморе Србије, а у вези помоћи ветеринарској служби Републике Србије од стране Светске ветеринарске асоцијације (WVA) и Светског друштва за заштиту животиња (WSPA) за ублажавање последица катастрофалних поплава у Србији.

 На основу члана 56. став 1, тачка 3 Пословника Народне скупштине („Службени гласник РС“, бр. 20/12) Одбор је већином гласова донео

ЗАКЉУЧАК

 Предлаже се Ветеринарској Комори Србије да са светским ветеринарским службама и асоцијацијама успостави сарадњу у реализацији понуђене помоћи угроженим и поплављеним подручјима на територији Републике Србије ради заштите здравља људи и животиња као и добробити животиња.

 Председник Одбора је предложио да на будуће седнице Одбора за пољопривреду, шумарство и водопривреду буде позвано по пет представника струковних пољопривредних удружења, сразмерно регионалној оријентацији, који би као гости пратили седнице Одбора.

 Народни посланик, Милија Милетић је истакао да се последице катастрофалних поплава морају што пре санирати. Потребно је применити искуства која имамо у санацији од поплава, а добар пример за то је насење Јаша Томић, које је било поплављено 2005. године.

 На крају седнице, председник Одбора је обавестио чланове да ће у суботу, 24. маја бити организован добровољни обилазак подручја погођених катастрофалним поплавама (општине Свилајнац, Јагодина, Параћин, Варварин, Трстеник и Кнић).

 У дискусији су учествовали народни посланици: Маријан Ристичевић, Милија Милетић, Миодраг Николић, Јасмина Обрадовић и Душан Петровић.

Пошто других питања и предлога није било, седница је закључена у 12,35 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић